食嘢更係揀食材最好狀態啦，不時不食丫嘛，依趟晌鳴門出席咗個秋刀全魚宴試食會，不單只食到好嘢，仲有學到好多嘢，因為負責人蔡生同大廚明哥不時走過哩教我哋嘢，點睇好唔好食，煮法有咩特別……。秋刀魚盛產晌太平洋北部，其實一年四季都有，不過佢本身肉質較粗糙、幼骨又多、腥味較重，但一去到每年9月到11月盛夏至初秋依段時間，為準備迎接冬季來臨，需要儲存大量養分晌體內，就係秋刀肉質最肥美嘅當造期，魚身變得油脂豐厚，肉質軟滑，鮮甜而不腥，大自然就係咁神奇！